Հելեն Քլարք

**Հելեն Քլարք** (), Շոտլանդիայում բանավոր պատմության պիոներներից մեկը։

## Կենսագրություն
Հելեն Քլարքը ծնվել է Լոնդոնի Լուիշեմ հիվանդանոցում՝ ուսուցչուհի Շեյլայի և «Esso Petroleum» ընկերության մենեջեր Ջեֆրի Բանֆիլդի ընտանիքում։ Նա սովորել է կրթություն և պատմություն Քեմբրիջի համալսարանում և 1973 թվականին՝ երրորդ կուրսում սովորելու ընթացքում, հանդիպել է իր ապագա ամուսնուն՝ Լինքոլնշիրից ժամանած գիտնական Էնթոնի Ջոն Քլարքին, ով հետագայում դարձել է Ռոսլին ինստիտուտի տնօրեն և արժանացել է Բրիտանական կայսրության ամենագերազանց շքանշանի։ Ջոնի հետ նա ունեցել է երկու զավակ՝ Չարլի (ծնվ. 1989) և Լորի (ծնվ. 1991)։ Ջոնի մահից (2004 թ.) հետո նա 2011 թվականին ամուսնացել է Ջիմ Քենդալի հետ։

Հելեն Քլարքը մահացել է 2015 թվականի օգոստոսի 14-ին՝ Մոտորային նեյրոնային հիվանդության դեմ երկամյա պայքարից հետո։ Նա ստեղծել էր բլոգ՝ իր վիճակի ընթացքը ներկայացնելու և այդ փորձառությունը ուրիշների հետ կիսելու համար։

## Կարիերա

Հելենը 1977 թվականին տեղափոխվել է Էդինբուրգ, որտեղ կամավոր աշխատել է Ազգային թանգարանում՝ մինչև իր առաջին աշխատանքի՝ Շոտլանդիայի Թագավորական թանգարանում (այժմ՝ Շոտլանդիայի Ազգային թանգարան) արվեստի օգնականի պաշտոնում անցնելը։ 1982 թվականին նա դարձել է Հյուսիսային Անգլիայի բացօթյա թանգարանի՝ Բիմիշի Սոցիալական պատմության բաժնի օգնական վարիչ Դարհեմ կոմսությունում, որտեղ առաջին անգամ սկսել է զբաղվել բանավոր պատմության գրառմամբ։

Հելենը վերադարձել է Էդինբուրգ՝ 1985-2005 թվականներին դառնալով Էդինբուրգի քաղաքային թանգարանների Սոցիալական պատմության բաժնի վարիչ, իսկ հետո՝ մինչև իր 2012 թվականի թոշակի անցնելը, զբաղեցրել է Հատուկ նախագծերի ղեկավարի պաշտոնը։ Նա մասնակցել է նոր սոցիալական պատմության թանգարանի՝ «Ժողովրդի պատմության թանգարանի» (The People's Story Museum) հիմնադրման աշխատանքներին, որը բացվել է 1989 թվականին և «ուսումնասիրում է Էդինբուրգի հասարակ մարդկանց կյանքը՝ աշխատանքի և ժամանցի մեջ՝ սկսած 18-րդ դարի վերջերից մինչև մեր օրերը»՝ օգտագործելով բանավոր վկայություններ և անձնական փորձառություններ։

## Նախագծեր և հետաքրքրություններ

2009 թվականին Հելենը պատրաստեց «Քվեներ կանանց համար» (Votes for Women) ցուցադրությունը Էդինբուրգի թանգարանում՝ Gude Cause (ֆեմինիստական ​​նախագիծ) նախաձեռնության շրջանակներում։ Նույն տարում նա անդամակցեց Gude Cause New Media Group-ին (հետագայում վերանվանվեց Gude Cause Project), որի նպատակն էր ստեղծել թվային արխիվ՝ ֆիլմերի, ձայնագրությունների և լուսանկարների համար, որոնք արձանագրել էին երկրում կազմակերպված միջոցառումները՝ նախապատրաստվելով Gude Cause շքերթին Էդինբուրգում։

2014 թվականին Հելենը հարցազրույց տվեց WEA Scotland-ի «Breaking the Mould» ծրագրի շրջանակներում, որը նյութեր էր հավաքում մի հրատարակության համար՝ նվիրված կանանց և կանանց խմբերին, որոնք կապ ունեն Էդինբուրգի հետ և ներգրավված են սոցիալական և քաղաքական ակտիվիզմում՝ Առաջին համաշխարհային պատերազմի մեկնարկից հետո անցած 100 տարիների ընթացքում։ *Breaking the Mould: Edinburgh(Կոտրելով կաղապարը․ Էդինբուրգ*')**' գիրքը ներառում է նաև հարգանքի տուրք Հելենին, ով մահացավ հենց այն ժամանակ, երբ գիրքը պատրաստվում էր տպագրության։

Շատ տարիներ Հելենը եղել է DRBs Scottish Women's History Group-ի (Շոտլանդացի կանանց պատմության խումբ) անդամ, ինչպես նաև Protest in Harmony-ի ( Համերաշխության բողոք)՝ Էդինբուրգում գործող ռադիկալ երգչախմբի ակտիվ մասնակից։

## Հրապարակումներ

«Ժողովրդի պատմության թանգարանի» (The People's Story Museum) բացումը համընկավ Հելեն Քլարքի առաջին գրքի՝ «Ապստամբ երգ երգիր. Ջեյմս Քոնոլիի պատմությունը» (*Sing a Rebel Song: The Story of James Connolly*) հրապարակման հետ։

Նրա երկրորդ գիրքը՝ «Բարձրացրե՛ք պաստառները» (*Raise the Banners High*) լույս տեսավ 1999 թվականին, որը ներկայացնում ու վերլուծում է արհմիությունների բազմաթիվ պաստառները, որոնք պահվում են Էդինբուրգի թանգարաններում։ Այս պաստառներն ու դրոշները Էդինբուրգի աշխատավորները տանում էին ինչպես տոնակատարությունների ժամանակ, այնպես էլ՝ իրենց իրավունքների համար պայքարի ընթացքում։

Նրա երրորդ գիրքը՝ գրված Էլիզաբեթ Քարնեգիի հետ համատեղ, «Նա միշտ աշխատում էր»՝«Էդինբուրգի և Գլազգոյի բազմաբնակարան տների կանանց հիշողությունները», որը լույս է տեսել 2002 թվականին, հիմնված է բանավոր պատմությունների վրա՝ ներկայացնելով «տոկուն և ուժեղ կանանց և համայնքների վառ պատկերը»։

## Ծանոթագրություններ

 
Կատեգորիա:Քեմբրիջի համալսարանի շրջանավարտներ
Կատեգորիա:Բրիտանացի կին գրողներ
Կատեգորիա:Բրիտանացի պատմաբաններ